በሁለተኛው የዕድገትና ትራንስፎርሜሽን ዕቅድ የማኑፋክቸሪንግ ዘርፍ ልዩ ትኩረት ይሠጠዋል
 በሚቀጥሉት አምስት ዓመታት ተግባራዊ በሚደረገው የሁለተኛው የዕድገትና ትራንስፎርሜሽን ዕቅድ የማኑፋክቸሪንግ ዘርፉ ልዩ ትኩረት ተሠጥቶት እንደሚሠራ የብሔራዊ ፕላን ኮሚሽን አስታወቀ ።በሚኒስትር ዲኤታ ማዕረግ የኮሚሽኑ ምክትል ኮሚሽነር አቶ ጌታቸው አደም ሁለተኛውን ሃገራዊ የዕድገትና ትራንስፎርሜሽን ዕቅድ አስመልክቶ በዛሬው ዕለት በአዲስ አበባ ከተማ አስተዳደር አዳራሽ በተዘጋጀው  የውይይት መድረክ ተገኝተው እንደገለጹት በሁለተኛው የዕቅድ ዘመን የአገሪቱን ትራንስፎርሜሽን ይበልጥ ለማፋጠን በማኑፈክቸሪንግ ዘርፍ የተጠናከ ሥራ ለማከናወን ታቅዷል ።እንደ አቶ ጌታቸው ገለጻ ባለፉት አምስት ዓመታት የመጀመሪያ ምዕራፍ የዕቅድ ዘመን በማኑፋክቸሪንግ ዘርፍ የታዩ ክፍተቶችን አንድ በአንድ በመለየት ለሁለተኛው የዕቅድ ዘመን ተግባራዊነት በግብዓትነት  በመጠቀም ዘርፉ አገሪቱን ወደ ኢንዱስትሪ መር ኢኮኖሚ ለማሸጋገር ብርቱ ጥረት ይደረጋል ብለዋል ።በመጀመሪያው የዕቅድ ዘመን በጤና፤ በግብርና ፤ በትምህርትና በመሠረተ ልማት ዘርፎች የማይካድ ትልቅ ውጤት ተመዝግቧል ያሉት አቶ ጌታቸው በሚቀጥለው የዕቅድ ዘመን የአገሪቱ የወጪ ንግድን በማጠናከር የሚገኘውን የውጭ ምንዛሬ በማሳደግ የኢኮኖሚ ዕድገቱን ይበልጥ ለማፋጠን የሚያስችሉ እርምጃዎች እንደሚወሰዱ አስረድተዋል ።በመላ አገሪቱ በቀጣይ የዕድገትና ትራንስፎርሜሽን ዕቅድ ዙሪያ ከተለያዩ የህብረተሰቡ ክፍሎች ጋር  የሚካሄደው ተከታታይ ውይይት ለዕቅዱ ተግባራዊነት ወሳኝ ድርሻ እንዳለው የጠቆሙት አቶ ጌታቸው ከሁሉም የህብረተሰብ ክፍሎች የተገኘው ግብዓት በመሰብሰብ በቀጣይ በፌደራል ደረጃ በሚደረገው የዕቅዱ ማጠቃላያ ላይ እንደሚቀርብ ገልጸዋል ።የውይይቱ ተሳታፊ የሆኑት ወይዘሮ ፀሃይ አንበሴ ለዋልታ እንደገለጹት በዕቅዱ ዙሪያ እየተካሄደ የሚገኘው ውይይት ሴቶችና ወጣቶች በአገሪቱ የኢኮኖሚ ግንባታ ላይ  ንቁተሳትፎ እንዲያደርጉ ያግዛል ብለዋል ።ሌላዋ  የውይይቱ ተሳታፊ ወይዘሪት ሙሉብርሃን ደመቀ በበኩሏ በዕቅዱ ላይ  ውይይት መደረጉ ባለፈው  የዕቅድ  ዘመን የተገኙ ስኬቶችን እንዲጎለብቱና የታዩ ክፍተቶችን  በማረም  በአገሪቱ  የተሻለ ፖለቲካዊ፤ማህበራዊና ኢኮኖሚያዊ ውጤቶች እንዲመዘገቡ ይረዳል ብላለች ።በተዘጋጀው  የውይይት  መድረክ በተለያዩ ዘርፎች የሚከሰቱ  የአፈጻጻም ድክመቶችን በማረምና የኪራይ ሰብሳቢነትን  ነቅሶ በማውጣት ኢኮኖሚያዊ ዕድገትን ይበልጥ  ማረጋገጥ እንደሚቻል ከብዙ ተሳታፊዎች አስተያያት ተሠጥቷል ።